คนไทยสแกนจ่าย QR Code ในต่างประเทศได้แล้ว
เรื่องนี้เป็นอย่างไร และคนไทยจะได้ประโยชน์อย่างไร  ลงทุนแมนจะเล่าให้ฟัง
4 พ.ย. 2565

คนไทยสแกนจ่าย QR Code ในต่างประเทศได้แล้ว /โดย ลงทุนแมน
เวลาไปเที่ยวต่างประเทศ หลายคนคงคุ้นเคยกับการแลกเงิน หรือใช้บัตรเครดิต แต่รู้ไหมว่า ตอนนี้ เราสามารถใช้โทรศัพท์มือถือของเรา ไปสแกน QR Code ของร้านค้าในต่างประเทศ เพื่อชำระเงินได้แล้ว
เช่นเดียวกันกับนักท่องเที่ยวชาวต่างชาติ ที่สามารถชำระเงินผ่าน QR Code ในไทยได้แล้วเช่นกัน
เรื่องนี้เป็นอย่างไร และคนไทยจะได้ประโยชน์อย่างไร 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝ 
ระบบการสแกน QR Code นี้ มีชื่อเรียกเต็ม ๆ ว่า “Cross-border QR Payments” ซึ่งถูกผลักดันโดยธนาคารแห่งประเทศไทย ที่ได้ไปร่วมมือกับธนาคารพาณิชย์ ทั้งในประเทศและต่างประเทศ
โดยมีขั้นตอนที่ง่ายและแทบจะไม่ต่างจากการโอนเงินผ่าน QR Code ที่เราใช้กันอยู่ในทุกวันนี้
จะมีขั้นตอนเพิ่มขึ้นก็คือ ต้องใส่จำนวนเงินสกุลต่างประเทศที่ต้องการชำระ จากนั้นตรวจสอบกับมูลค่าเงินบาทที่ปรากฏในแอปพลิเคชัน แล้วกดยืนยัน
ซึ่งในตอนนี้ระบบดังกล่าว สามารถใช้ได้ใน 6 ประเทศ ได้แก่ ญี่ปุ่น สิงคโปร์ เวียดนาม มาเลเซีย อินโดนีเซีย และกัมพูชา และกำลังขยายต่อเนื่องไปยัง ฮ่องกงและอินเดีย
นอกจากการใช้งานที่สะดวกสบาย เหมือนเดินช็อปปิงในบ้านเราแล้ว อีกสิ่งที่น่าสนใจคืออัตราแลกเปลี่ยน และค่าธรรมเนียม
โดยธนาคารแห่งประเทศไทย ได้ขอความร่วมมือจากธนาคารต่าง ๆ ในการกำหนดอัตราแลกเปลี่ยน ให้ได้เรตที่ดีกว่าบัตรเครดิต และมีค่าธรรมเนียมต่ำ
อย่างไรก็ตาม ระบบนี้ยังมีข้อจำกัดคือ ผู้ให้บริการในการชำระเงินทั้งของไทยและต่างประเทศ ยังเข้าร่วมไม่ครบทุกเจ้า
ซึ่งเป็นอุปสรรคที่ทำให้ผู้ใช้บริการ อาจจะต้องตรวจเช็กก่อนว่า ประเทศที่ตัวเองจะเดินทางไปนั้น มีธนาคารใดให้บริการชำระเงินด้วย QR Payments บ้าง
ด้วยระบบการชำระเงินที่ง่ายและรวดเร็ว ทำให้นักท่องเที่ยวไม่ต้องไปเสียเวลาแลกเงิน หรือไม่ต้องถือเงินสดครั้งละมาก ๆ
รวมไปถึงยังทำให้ร้านค้าต่าง ๆ มีโอกาสในการขายสินค้าได้มากขึ้น
โดยเฉพาะร้านค้าขนาดเล็ก ที่อาจไม่มีเครื่อง EDC เพื่อใช้สำหรับรับบัตรเครดิต ก็สามารถรับเงินจากลูกค้าผ่าน QR Code ได้
ซึ่งจะได้รับเงินเข้าบัญชีทันที โดยไม่ต้องไปเสียเวลารอเงิน หรือโดนหักค่าธรรมเนียม เหมือนกับบัตรเครดิต
ข้อดีอีกข้อคือ ประหยัดค่าใช้จ่ายในการแปลงค่าเงิน ระหว่างสกุลเงินท้องถิ่น กับสกุลเงินต่างประเทศ ทั้งในฝั่งของผู้รับและในฝั่งของผู้จ่าย
อีกทั้งยังช่วยลดความเสี่ยงด้านอัตราแลกเปลี่ยนได้อีกด้วย
เพราะโดยปกติแล้วค่าเงินสกุลท้องถิ่นของประเทศใกล้เคียง มักจะเคลื่อนไหวไปในทิศทางเดียวกัน เช่น ค่าเงินบาทของไทย กับค่าเงินริงกิตของมาเลเซีย
อย่างไรก็ตาม สำหรับบางคนอาจจะยังคงชื่นชอบ การแลกเงินเผื่อไว้ก่อนมากกว่า เพราะต้องการความได้เปรียบด้านอัตราแลกเปลี่ยน
เช่น แลกเงินบาทเป็นเงินเยนล่วงหน้า เพราะคาดว่าในอนาคต ค่าเงินเยน จะแข็งค่าขึ้น ทำให้การแลกเงินไว้ตั้งแต่ตอนนี้ ก็จะได้เงินเยนจำนวนมากกว่า ในขณะที่ใช้เงินบาทแลกเท่าเดิม
จะเห็นได้ว่า Cross-border QR Payments เป็นประโยชน์ต่อการท่องเที่ยว และการค้าชายแดนเป็นอย่างมาก
โดยเฉพาะกับประเทศไทยที่รายได้จากการท่องเที่ยว และการค้าชายแดน มีมูลค่าสูงและมีความสำคัญต่อเศรษฐกิจของประเทศ
อีกทั้งยังช่วยผลักดันการเติบโตของการค้าและบริการ เช่น ธุรกิจ E-commerce ที่ต้องอาศัยการชำระเงินที่ง่ายและรวดเร็ว
ซึ่งก็น่าติดตามว่า เราจะเห็นชาวต่างชาติ ยกโทรศัพท์มือถือขึ้นมาเพื่อสแกนซื้อสินค้าหรือบริการในบ้านเราบ้างหรือไม่
แต่ที่แน่ ๆ การพกเงินเป็นปึก ๆ เพื่อไปเที่ยว หรือซื้อสินค้า เหมือนที่เคยทำ อาจจะไม่ใช่คำตอบของการท่องเที่ยวในยุคสังคมไร้เงินสดอีกต่อไป..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
N0Iv7YYtPmcJRdfbl
-